กสิกรทำนายศก.ครึ่งหลังวิ่งฉิว7-9%
กสิกรไทยมั่นใจครึ่งปีหลังเศรษฐกิจโต 7-9% จับตาปัจจัยเสี่ยงวิกฤตยุโรป–ราคาพลังงานกระทบต้นทุนพุ่ง
21 ส.ค. 2555

กสิกรไทยมั่นใจครึ่งปีหลังเศรษฐกิจโต 7-9% จับตาปัจจัยเสี่ยงวิกฤตยุโรป–ราคาพลังงานกระทบต้นทุนพุ่ง
ศูนย์วิจัยกสิกรไทย คาดการณ์ว่า ในช่วงครึ่งหลังของปี 2555 เศรษฐกิจไทยอาจจะขยายตัว 7-9% ซึ่งสูงขึ้นกว่าในช่วงครึ่งปีแรกที่ขยายตัว 2.2% และยังคงประมาณการอัตราการขยายตัวของเศรษฐกิจไทยในปี 2555 อยู่ที่ 4.5-5.5% โดยมีค่ากลางกรณีพื้นฐานที่ 5% ไว้ตามเดิม
สำหรับปัจจัยที่ทำให้เศรษฐกิจไทยครึ่งปีหลังยังขยายตัวได้ เนื่องจากการเร่งเบิกจ่ายงบประมาณภาครัฐ หลังจากมีสัญญาณที่อาจสะท้อนว่า การใช้จ่ายของภาคเอกชนในส่วนที่เกี่ยวข้องกับกิจกรรมการฟื้นฟูความเสียหายจากผลกระทบน้ำท่วมกำลังแผ่วลงไป ยกเว้นยอดคำสั่งซื้อยานยนต์ที่ยังน่าจะเติบโตเป็นตัวเลขสองหลักอย่างแข็งแกร่ง จากอานิสงส์ของโครงการรถยนต์คันแรกของรัฐบาล สวนทางกับแนวโน้มเงินเฟ้อและต้นทุนการผลิต เช่น น้ำมัน เข้าสู่ช่วงจังหวะขาขึ้นในช่วงครึ่งหลังของปี
ในขณะเดียวกันภาคการส่งออกของไทยในช่วงครึ่งปีหลัง อาจถูกทดสอบโดยปัจจัยเสี่ยงภายนอกประเทศ เช่น วิกฤตหนี้ยุโรป การชะลอตัวของเศรษฐกิจจีน และความไม่แน่นอนของราคาน้ำมันในตลาดโลกในช่วงครึ่งปีหลัง 
ขณะที่บรรยากาศการใช้จ่ายของภาคเอกชน ยกเว้นรายจ่ายบางส่วนที่ได้อานิสงส์จากมาตรการภาครัฐ อาจลดทอนสัญญาณบวกลง หลังการเร่งตัวเพื่อฟื้นฟูความเสียหายจากน้ำท่วมเริ่มเบาบางลง สวนทางกับทิศทางต้นทุนการผลิตและเงินเฟ้อปรับตัวสูงขึ้น อาจส่งผลกระทบต่อการประคองโมเมนตัมการขยายตัวเศรษฐกิจไทยในช่วงครึ่งปีหลัง